ครม. เห็นชอบร่างพระราชบัญญัติคู่ชีวิต กำหนดหลักเกณฑ์และสิทธิ์ทางกฎหมาย คล้ายคู่สมรสชาย-หญิง
นายวิษณุ เครืองาม รองนายกรัฐมนตรี เปิดเผยว่า ที่ประชุมคณะรัฐมนตรีให้ความเห็นชอบร่างพระราชบัญญัติคู่ชีวิต ตามที่กระทรวงยุติธรรมเสนอ ซึ่งได้นำความเห็นจากสถาบันการศึกษา หน่วยงานที่เกี่ยวข้องและผู้นำศาสนาทุกศาสนา มาประกอบการพิจารณา โดยให้เขียนขึ้นเป็นร่างพระราชบัญญัติคู่ชีวิต ที่แยกออกมาจากประมวลกฎหมายแพ่งและพาณิชย์ เพื่อให้มีความชัดเจนในข้อหมาย เช่น การกำหนดสถานะของคู่สมรส ที่จะแตกต่างจากชาย-หญิง โดยกำหนดให้ใช้ว่า “คู่ชีวิต” กำหนดให้ผู้ที่จะจดทะเบียนคู่ชีวิต ต้องมีอายุ 17 ปีขึ้นไปและรับการยินยอมจากบิดามารดา กำหนดให้มีสิทธิคล้ายคู่สมรส ชายหญิง ทั้งสวัสดิการข้าราชการ การแบ่งสินสมรส การจดทะเบียนหย่า หรือแม้แต่การทำธุรกรรมทางการเงิน ก็สามารถทำได้เช่นเดียวกับคู่สมรสชายหญิงทั่วไป แต่อาจมีเงื่อนไขบางประการที่แตกต่างกันนอกจากนี้ นายวิษณุ ยืนยันว่า ร่างกฎหมายฉบับดังกล่าว จะเสนอให้สภาผู้แทนราษฎรพิจารณาทันในสมัยประชุมนี้แน่นอน แต่ยังไม่ยืนยันว่า จะประกาศใช้ทันรัฐบาลชุดนี้หรือไม่